ฟิทช์ลดเครดิต เจพีมอร์แกน
ฟิทช์ลดอันดับเครดิตเจพีมอร์แกน เชสจาก AA- สู่ A+ หลังธนาคารขาดทุนหนัก 2 พันล้านดอลล่าร์
12 พ.ค. 2555

ฟิทช์ลดอันดับเครดิตเจพีมอร์แกน เชสจาก AA- สู่ A+ หลังธนาคารขาดทุนหนัก 2 พันล้านดอลล่าร์ 
ฟิทช์ เรทติ้งส์  ประกาศลดอันดับเครดิตระยะยาวของเจพีมอร์แกน เชส สู่ระดับ A+ จาก AA- เมื่อวานนี้ โดยระบุถึงความเสี่ยงด้านชื่อเสียงและความบกพร่องในการกำกับดูแลความเสี่ยง หลังจากที่ธนาคารรายใหญ่ของสหรัฐได้ออกมาเปิดเผยว่า ธนาคารขาดทุนจากการทำธุรกิจเทรดดิ้งเป็นจำนวนสูงถึง 2 พันล้านดอลลาร์ในช่วง 6 สัปดาห์ที่ผ่านมา
ขณะเดียวกัน ฟิทช์ยังได้ประกาศเครดิตพินิจแน้มโน้มเป็นลบแก่อันดับเครดิตระยะยาวของบริษัทแม่และบริษัทในเครือทั้งหมดของธนาคารด้วย
ความเคลื่อนไหวของฟิทช์ในครั้งนี้มีขึ้นหลังจากที่เจพีมอร์แกนเปิดเผยเมื่อวันพฤหัสบดีว่า ธนาคารขาดทุนเป็นจำนวนมากจากการซื้อขายหลักทรัพย์ 
แม้ฟิทช์มีความเห็นว่า ตัวเลขขาดทุนดังกล่าวเป็นจำนวนที่สามารถจัดการได้ แต่ฟิทช์ก็เชื่อว่า ความเสี่ยงด้านชื่อเสียงและการกำกับดูแลความเสี่ยงของเจพีมอร์แกนไม่สอดคล้องกับเกณฑ์การจัดอันดับที่ระดับ AA- อีกต่อไป
อย่างไรก็ดี ถึงแม้ว่าจะถูกลดอันดับ แต่ฟิทช์ระบุว่า เจพีมอร์แกน เชส ยังคงมีบทบาทสำคัญในตลาดสหรัฐและจะยังคงขยายตัวได้ต่อไปในตลาดการเงินทั่วโลก เนื่องจากทุนของธนาคารยังคงแข็งแกร่งเมื่อเปรียบเทียบกับธนาคารระดับโลกอื่นๆ ซึ่งจะช่วยให้เจพีมอร์แกนบรรเทาผลกระทบที่เกิดจากการขาดทุนได้
นอกจากนี้ ฟิทช์ยังระบุด้วยว่า ความเคลื่อนไหวในอนาคตของฟิทช์เกี่ยวกับการจัดอันดับเครดิตของเจพีมอร์แกนนั้นจะขึ้นอยู่กับว่า เจพีมอร์แกนดำเนินการรับมืออย่างไรกับสิ่งที่ฟิทช์มองว่าเป็นความบกพร่องในการกำกับดูแลและบริหารจัดการความเสี่ยงจนนำไปสู่การขาดทุนดังกล่าว